Document ID: 31976R0102

Padomes Regula (EEK) Nr. 102/76
(1976. gada 19. janvāris)
par muitas režīmu, kas piemērojams noteiktiem zvejniecības produktiem, kuru izcelsme ir Norvēģijā
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 43. un 113. pantu,
ņemot vērā Komisijas priekšlikumu,
ņemot vērā Eiropas Parlamenta atzinumu [1],
tā kā Eiropas Ekonomikas kopienas un Norvēģijas sarakstē Kopiena apņēmās piemērot autonomu muitas nodokļu samazinājumu attiecībā uz noteiktiem zvejniecības produktiem, kurus aptver kopējā muitas tarifa pozīcijas Nr. ex 03.01, ex 16.04 un ex 16.05 un kuru izcelsme ir Norvēģijā, ja Norvēģija ievēro vispārējās konkurences pašreizējos noteikumus zivsaimniecības nozarē;
tā kā minētajā sarakstē paredzēti konkrēti izcelsmes noteikumi; tā kā šādu noteikumu piemērošanas labad jāparedz noteiktas izcelsmes produktu pārvadājumus regulējoši nosacījumi un administratīvās sadarbības kārtība; tā kā tas, ka attiecīgie produkti ir noteiktas izcelsmes produkti, jāpamato ar pārvadājumu sertifikātu, kuru Norvēģijas muitas iestādes izsniedz, kad atbilstošos produktus izved no valsts,
IR PIEŅĒMUSI ŠO REGULU.
1. pants
1. Muitas nodokļus, kas piemērojami tādu produktu importam Kopienā, kuru izcelsme ir Norvēģijā un kurus aptver kopējā muitas tarifa pozīcijas Nr. ex 03.01, ex 16.04 un ex 16.05, un kuri uzskaitīti šīs regulas pielikuma I tabulā, samazina tiktāl, kā norādīts attiecībā uz katru no tiem.
2. Muitas nodokļus, kas piemērojami tādu produktu importam Dānijā un Apvienotajā Karalistē, kuru izcelsme ir Norvēģijā un kurus aptver kopējā muitas tarifa pozīcijas Nr. ex 03.01, ex 16.04 un ex 16.05, un kuri uzskaitīti šīs regulas pielikuma II tabulā, nosaka tādus, kā norādīts attiecībā uz katru no tiem.
3. Muitas nodokļus, kas piemērojami tādu produktu importam Īrijā, kuru izcelsme ir Norvēģijā un kurus aptver kopējā muitas tarifa pozīcijas Nr. ex 03.01, ex 16.04 un ex 16.05, un kuri uzskaitīti šīs regulas pielikuma III tabulā, samazina tiktāl vai nosaka tādus, kā norādīts attiecībā uz katru no tiem.
4. Šā panta 1., 2. un 3. punktā paredzētos samazinājumus piemēro tikai tad, ja Norvēģija ievēro salīdzināmās cenas Kopienā pašreiz un nākotnē.
2. pants
Noteiktas izcelsmes produktu jēdziens definēts un administratīvās sadarbības kārtība noteikta šīs regulas pielikumā.
3. pants
Brētliņu (Sprattus sprattus) konservus nekādā gadījumā nedrīkst turēt krājumā vai laist pārdošanā, laist apgrozībā vai pārdot Kopienā ar nosaukumu, kas nav "brētliņu konservi" vai "brētliņas"; konkrēti to nosaukumā nedrīkst minēt Norvēģijas sardīnes, anšovus vai siļķes.
4. pants
1. Ar šo atceļ Padomes 1973. gada 27. decembra Regulu (EEK) Nr. 3609/73 par muitas režīmu, kas piemērojams noteiktiem zvejniecības produktiem, kuru izcelsme ir Norvēģijā [2], kas grozīta ar Regulu (EEK) Nr. 1460/74 [3].
2. Norādes uz regulu, kas atcelta atbilstīgi 1. punktam, uzskata par norādēm uz šo regulu.
5. pants
Šī regula stājas spēkā 1976. gada 1. februārī.
Šī regula uzliek saistības kopumā un ir tieši piemērojama visās dalībvalstīs.
Briselē, 1976. gada 19. janvārī

Labels: 4
3
6
18
15